b'\n_START_ARTICLE_\nObdobje Jajoj\n_START_SECTION_\nZna\xc4\x8dilnosti\n_START_PARAGRAPH_\nObdobje Jajoj traja tradicionalno med letoma 300 pr. n. \xc5\xa1t. in 300 po Kr.\xc2\xa0Najstarej\xc5\xa1e najdbe izvirajo iz severnega Kju\xc5\xa1uja, a razprava o tem \xc5\xa1e poteka. Kultura Jajoj se je hitro \xc5\xa1irila po oto\xc4\x8dju in se me\xc5\xa1ala z d\xc5\xbeomonskim prebivalstvom Hon\xc5\xa1uja.\xc2\xa0Nedavne raziskave z uporabo pospe\xc5\xa1evalnega masnega spektrometra za raziskave sajastih ostankov na lon\xc4\x8devini pomika datum za\xc4\x8detka obdobja 500-600 let nazaj._NEWLINE_Lon\xc4\x8devina Jajoj je preprosto okra\xc5\xa1ena in se izdeluje s tehnikami odtisov veziv kot v Obdobju D\xc5\xbeomon.\xc2\xa0Jajoj\xc5\xa1ki mojstri obrtniki so izdelovali bronaste zvonove (dotaku), ogledala in oro\xc5\xbeje. Do 1. stoletja so kmetje \xc5\xbee uporabljali \xc5\xbeelezno orodje in oro\xc5\xbeje._NEWLINE_Ko se je \xc5\xa1tevilo prebivalcev ve\xc4\x8dalo, je postajala dru\xc5\xbeba bolj razslojena in kompleksna. Pletli so blago, \xc5\xbeiveli v stalnih vaseh, gradili iz lesa in kamna ter \xc5\xbeiveli od zemlje.\xc2\xa0Preko lastni\xc5\xa1tva zemlje in shranjevanja \xc5\xbeit so si slu\xc5\xbeili bogastvo.\xc2\xa0Ti vedenjski vzorci v dru\xc5\xbebi navadno privedejo do razslojitve. Sodobniki na Kitajskem so opisovali ljudi, ki imajo tetova\xc5\xbee in druge telesne poslikave za ozna\xc4\x8ditev pripadnosti dolo\xc4\x8denem razredu. Poglavarji na nekaterih delih Kju\xc5\xa1uja naj bi sponzorirali, v\xc4\x8dasih pa tudi politi\xc4\x8dno manipulirali s trgovino brona in presti\xc5\xbenih predmetov. To je bilo mo\xc5\xbeno zaradi pojava vplivnih lastnihov zemlje ob uvedbi namakalnega, mokrega na\xc4\x8dina vzgajanja ri\xc5\xbea, ki se je najprej razvilo v estuarju reke Jangce na jugu Kitajske, potem pa preneslo na japonsko oto\xc4\x8dje preko Korejskega polotoka.\xc2\xa0Rasla in razvila se je kmetijska dru\xc5\xbeba, ki ve\xc4\x8d ni imela potrebe po seljenju za pre\xc5\xbeivetje. Lokalna politika in dru\xc5\xbebeni razvoj je bil pomembnej\xc5\xa1i od dejavnosti centralne oblasti znotraj razslojene dru\xc5\xbebe._NEWLINE_Neposredne primerjave med skeleti pripadnikov ljudstva D\xc5\xbeomon in Jajoj ka\xc5\xbeejo na opazne razlike. D\xc5\xbeomonci so bili ve\xc4\x8dinoma ni\xc5\xbeji z relativno dalj\xc5\xa1o podlahtjo in spodnjim delom nog, o\xc4\x8dmi \xc5\xa1ir\xc5\xa1e narazen, ni\xc5\xbejim in \xc5\xa1ir\xc5\xa1im obrazom ter veliko bolj izrazito obrazno topografijo. Imajo tudi presenetljivo visoko dvignjen greben obrvi, nos in nosni mosti\xc4\x8d. Pripadniki ljudstva Jajoj so bili v povpre\xc4\x8dju vi\xc5\xa1ji za 3-5 cm, z o\xc4\x8dmi ne dale\xc4\x8d narazen, visokimi, ozkimi obrazi ter ploskim grebenom na obrveh in ravnimi nosovi.\xc2\xa0Vsa okostja iz Obdobja Kofun, razen od ljudstva Ajnu, so tipa Jajoj s primesmi D\xc5\xbeomoncev, kar spominja na dana\xc5\xa1nje Japonce.\n_START_SECTION_\nIzvor ljudstva Jajoj\n_START_PARAGRAPH_\nO izvoru ljudstva Jajoj se \xc5\xbee dolgo razpravlja. Najstarej\xc5\xa1e arheolo\xc5\xa1ke najdbi\xc5\xa1\xc4\x8de je Itazuke ali Nabata na severnem Kju\xc5\xa1uju. Stiki med prebivalci tega dela Japonske in Korejo segajo v Obdboje D\xc5\xbeomon, kar vemo iz primerov izmenjave trnkov in predmetov iz vulkanskih kamnin.\xc2\xa0Preko Obdobja Jajoj so se kulturne zna\xc4\x8dilnosti iz Koreje in Kitajske najprej pojavile na tem delu oto\xc4\x8dja, potem pa se raz\xc5\xa1irile na jug in vzhod.\xc2\xa0Pri\xc5\xa1lo je do me\xc5\xa1anja med priseljensko in domorodno populacijo, tudi me\xc5\xa1anje obstoje\xc4\x8dih obi\xc4\x8dajev in novih kulturnih praks._NEWLINE_Kitajski vpliv je o\xc4\x8diten pri zasnovi bronastega in bakrenega oro\xc5\xbeja dogjo\xc2\xa0in dotaku, pa tudi pri namakalni pridelavi ri\xc5\xbea. Trije veliki simboli kulture Jajoj so bronasto ogledalo, bronast me\xc4\x8d in vladarski pe\xc4\x8datni kamen.\xc2\xa0_NEWLINE_Med leti 1996-99 je ekipa raziskovalcev primerjala ostanke dobe iz prefektur Jamagu\xc4\x8di in Fukuoka s predmeti obalne province Jiangsu na Kitajskem in na\xc5\xa1la mnoge podobnosti med obema kulturama._NEWLINE_Nekateri strokovnjaki so zaklju\xc4\x8dili, da so obstajali tudi korejski vplivi. Navajajo arheolo\xc5\xa1ke dokaze, ki vklju\xc4\x8dujejo razmejena ri\xc5\xbeeva polja, leseno kmetijsko orodje, nove vrste poliranega kamna, vkopane naselbine, \xc5\xbeelezno orodje, tehnologijo predenja, kerami\xc4\x8dne posode za shranjevanje, zunanje vezanje gline v izdelavi lon\xc4\x8devine, udoma\xc4\x8dene pra\xc5\xa1i\xc4\x8de in rituale s kostmi \xc4\x8deljusti.\xc2\xa0Do te transfuzije je verjetno pri\xc5\xa1lo zaradi bli\xc5\xbeine Koreje in severnega Kju\xc5\xa1uja, kjer so za\xc4\x8detki kulture Jajoj. Lon\xc4\x8devina Jajoj, pokopne gomile in shranjevanje hrane so bili podobni kot v ju\xc5\xbeni Koreji._NEWLINE_Mnogi strokovnjaki trdijo, da dviga \xc5\xa1tevila prebivalstva za 4 milijone ljudi ne moremo enostavno pojasniti s priseljevanjem. Primarno ga pripisujejo spremembi diete iz lovsko-nabiralni\xc5\xa1ke v kmetijsko. Zelo verjetno se je porast zgodil s predstavitvijo ri\xc5\xbea v prehrano.\xc2\xa0Ne glede na to obstajajo arheolo\xc5\xa1ki dokazi, ki podpirajo idejo vliva velikega \xc5\xa1tevila kmetov s kontinenta, ki so se absorbirali ali pa preplavili domorodno populacijo lovcev in nabiralcev._NEWLINE_Nekateri kosi lon\xc4\x8devine ka\xc5\xbeejo o\xc4\x8diten vpliv keramike D\xc5\xbeomon. Tudi \xc5\xbeiveli so v podobnih kro\xc5\xbenih zemljankah, lovili s sekanim kamnitim orodjem, posodo in pripomo\xc4\x8dke so lakirali, kosti so bile v uporabi pri ribolovu, \xc5\xa1koljke pa za izdelavo nakita.\n_START_SECTION_\nPojava Va\xc2\xa0v kitajskih zgodovinskih spisih\n_START_PARAGRAPH_\nNajzgodnej\xc5\xa1i pisani zapiski o ljudeh na Japonskem iz tega obdobja so kitajski. Va, japonska izgovorjava zgodnjega kitajskega imena za Japonsko , je prvi\xc4\x8d omenjena leta 57. Dr\xc5\xbeava Na (Nakoku), del de\xc5\xbeele Va, je prejela zlat pe\xc4\x8datnik cesarja Guangwuja iz poznej\xc5\xa1e dinastije Han. Ta dogodek je bil zapisan v Hou Han Shu, ki ga je v 5. stoletju zbral Fan Ye. Pe\xc4\x8datnik so na\xc5\xa1li v 18. stoletju na severu Kju\xc5\xa1uja.\xc2\xa0Va\xc2\xa0je omenjenjen tudi leta 257 v delu Wei zhi, izseku iz Zapiskov treh kraljestev, ki jih je v 3. stoletju sestavil Chen Shou._NEWLINE_Zgodnji kitajski zgodovinarji opisujejo Va kot de\xc5\xbeelo ve\xc4\x8d stotih plemenskih skupnosti, kar se razlikuje od trditev iz Nihon \xc5\xa0okija iz 8. stoletja, da je bila Japonska \xc5\xbee 700 enotna. Tudi arheolo\xc5\xa1ke najdbe govorijo v prid prve teorije, saj so bili konflikti med naselbinami ali dr\xc5\xbeavicami pogosti. Mnoge izkopane naselbine so bile obdane z jarki ali zgrajene na vrhovih vzpetin. Pogoste najdbe iz obdobja so brezglavi okostnjaki (nahajali\xc5\xa1\xc4\x8de Jo\xc5\xa1inogari).\xc2\xa0Na priobalnih legah notranjega morja Seto so v grobovih pogoste obredne pokopne kamnite glave pu\xc5\xa1\xc4\x8dic._NEWLINE_Viri iz 3. stoletja poro\xc4\x8dajo, da so \xc5\xbeiveli ljudje Va\xc2\xa0ve\xc4\x8dinoma od surovih rib, zelenjave in ri\xc5\xbea, postre\xc5\xbeenega na listju in lesenih pladnjih. Med \xc4\x8da\xc5\xa1\xc4\x8denjem so ploskali (kar se \xc5\xa1e danes po\xc4\x8dne med \xc5\xa1intoisti\xc4\x8dnimi obredi) in gradili gomile iz zemlje. Pogost je bil sistem gospodar-vazal, zbiranje davkov, vsaka provinca je imela svojo \xc5\xbeitnico in tr\xc5\xbenico, \xc5\xbealovali so za umrlimi. Nasilni boji so bili pogosti.\n_START_SECTION_\nKraljestvo Jamataj\n_START_PARAGRAPH_\nV delu\xc2\xa0Wei Zhi\xc2\xa0(kitajsko \xe9\xad\x8f\xe5\xbf\x97), delu Zapiskov treh kraljestev, je prvi\xc4\x8d omenjeno kraljestvo\xc2\xa0Jamataj iz 3. stoletja s kraljico Himiko na prestolu. Himiko je zavladala kot duhovni vodja po veliki civilni vojni. Njen mlaj\xc5\xa1i brat je urejal dr\xc5\xbeavni\xc5\xa1ke zadeve, tudi diplomatske odnose s kitajskim dvorom kraljestva Wei.\xc2\xa0Ko jih je ambasada Wei vpra\xc5\xa1ala o njihovem izvoru, so trdili, da so potomci Velikega grofa Taiba iz regije Wu, zgodovinske osebnosti kraljestva Wu iz delte Jangceja._NEWLINE_Mnoga leta so raziskovali identiteko kraljice Himiko in lokacijo kraljestva Jamataj. Dva mo\xc5\xbena kraja sta Jo\xc5\xa1inogari v prefekturi Saga in Makimuku v prefekturi Nara.\xc2\xa0Najnovej\xc5\xa1e raziskave podpirajo lokacijo v Makimukuju.\xc2\xa0Nekateri strokovnjaki predvidevajo, da je kofun\xc2\xa0Ha\xc5\xa1ihaka grobnica kraljice Himiko. Tudi razmerje med kraljestvom Jamataj in kraljestvom Jamato ni pojasnjeno.'